ફિલ્મમાં એકએક પાત્ર માટે કમાલનું કાસ્ટિંગ થયું છે. બળવાખોર ટીનેજર ઈન્સિયાના રોલમાં ઝાયરા વસીમને જોયા પછી એમ લાગે કે ‘દંગલ’માં તો એની પા ભાગની પ્રતિભા પણ બહાર આવી નથી. બાય ધ વે, ઝાયરાના ઘરેથી પણ એને ઍક્ટિંગમાં જવા પ્રોત્સાહિત કરવામાં આવી નહોતી એટલે અમુક અંશે એ એની પોતાની સ્ટોરી પણ છે. ‘બજરંગી ભાઈજાન’માં મુન્નીની પાકિસ્તાની મા બનતી મેહેર વીજ માટે એક જ શબ્દઃ ફેન્ટાસ્ટિક. ઍબ્યુઝિવ બાપની ભૂમિકામાં અર્જુન- એ પરદા પર આવે છે ને ભયનું લખલખું પસાર થઈ જાય છે કે આ હવે શું કરશે? ફ્રેન્કલી, આમીર ખાન પોતાના પાત્રને અનુરૂપ લાઉડ ઍક્ટિંગ કરે છે જે ઑલરાઈટ વાત છે. ઈન્સિયાના સપોર્ટિવ સ્કૂલ ફ્રેન્ડ ચિંતનના રોલમાં વડોદરાના ‘જય અંબે વિદ્યાલય’માંથી આવતો તીર્થ શર્મા છે. વડોદરાની રંગભૂમિ પરથી આવતા તીર્થનો કૉન્ફિડન્સ કાબિલ-એ-તારીફ છે.